VEGA præsenterer

**Cruise gennem Death Valley med Psyched Up Janis til deres birthday bash**

*Onsdag den 6. november fejrer grungeduoen imponerende 30 år i Store VEGA. Der er semi-akustiske sange på setlisten og artist talk inden koncerten.*

I 1989 stiftede de to Sønderborg-knægte, Jakob Jørgensen og Sune Rose Wagner, Psyched Up Janis. Deres indflydelse på den danske rock- og grunge-scene har været definerende for dansk musik, og det er med stor glæde at VEGA åbner dørene til en eksklusiv fejring af bandets 30-årige karriere.

Glæd dig til en aften med et semi akustisk duo show med Sune Rose Wagner og Jakob Jørgensen, artist talk mellem band og Carsten Holm samt DJ’s, der sætter aftenen ind i et perfekt musikalsk ramme. Derudover tager den anerkendte fotograf Søren Solkær os med tilbage til sluthalvfemserne via sin dokumenterende fotoreportage med Psyched Up Janis fra Death Valley.

I Psyched Up Janis-regi lykkedes det Sune Rose Wagner og Jakob Jørgensen at skabe en unik lyd og attitude gennem udtryksfuld støjrock. De skar tydelige riller i start 90'ernes rocklandskab, og blev musikalske stilikoner for en hel generation af 90’er-unge. Senere fortsatte Sune Rose Wagner sin karriere i The Raveonettes, og Jakob Jørgensen er skolelærer og far til fire børn.

Dørene til artist talken åbner kl. 17.30, og foregår kl. 18.00-19.00. Når artist talken slutter kan man gå direkte i Store VEGA til aftenens koncert. I Store VEGAs foyer vil fotograf Søren Solkærs Death Valley-fotoserie kunne ses før og efter koncerten.

**Fakta om koncerten:**

Psyched Up Janis (DK)

Onsdag d. 6. november kl. 20.00

Store VEGA, Enghavevej 40, 1674 København V

Billetpris: 325 kr. + gebyr / Billet + artist talk: 450 kr. + gebyr

Billetsalget starter i dag kl. 10.00 via vega.dk og Ticketmaster.